b"\n_START_ARTICLE_\nGodsvogn\n_START_PARAGRAPH_\nEn godsvogn er en jernbanevogn til transport af genstande eller varer._NEWLINE_I jernbanens barndom var godsvogne typisk mindre, to-akslede vogne. Man skelnede mellem \xc3\xa5bne og lukkede vogne. Senere er ogs\xc3\xa5 udviklet mange forskellige specialvogne til transport af forskellige varetyper, f.eks. k\xc3\xb8levogne til frostvarer, \xc3\xa5bne vogne med sidest\xc3\xb8tter til tr\xc3\xa6stammer og flade vogne til containere. Oprindelig blev godsvognene fremf\xc3\xb8rt i samme tog som personvognene, men efterh\xc3\xa5nden gik man over til rene godstog, s\xc3\xa5 passagererne ikke beh\xc3\xb8vede at vente, mens der blev udvekslet vogne undervejs._NEWLINE_For at skelne mellem forskellige vogne og deres egenskaber anvendes litra, (bogstavbetegnelser). Oprindeligt anvendtes nationale litra, men siden 1965 har v\xc3\xa6ret brugt et f\xc3\xa6lleseurop\xc3\xa6isk system udviklet af det internationale jernbaneforbund, UIC._NEWLINE_Systemet best\xc3\xa5r af et hovedlitra (skrevet med versal), som angiver hovedegenskaberne for vognen, efterfulgt af en r\xc3\xa6kke underlitra (skrevet med sm\xc3\xa5t) angivende en r\xc3\xa6kke specifikke egenskaber. Tillige anvendes ogs\xc3\xa5 et antal cifre i vognens nummer til at angive egenskaber. Disse vognnumre administreres ligeledes af UIC. Systemet blev som n\xc3\xa6vnt indf\xc3\xb8rt i 1965, men har siden v\xc3\xa6ret revideret i 1980, 1987 og senest 2003.\n_START_SECTION_\nInternational anvendelse\n_START_PARAGRAPH_\nFor bilateral udveksling af godsvogne er indg\xc3\xa5et RIV-overenskomsten, Rigolamento Internationale Veicoli, som sikrer, at vogne overholder visse standarder._NEWLINE_Fra 1950'erne og til 2002 havde en r\xc3\xa6kke vesteurop\xc3\xa6iske lande tillige en aftale om at m\xc3\xa5tte anvende en pulje af vogne, som var de deres egne, RIV-EUROP-overenskomsten.\n_START_SECTION_\nBeregning af kontrolciffer\n_START_PARAGRAPH_\nDe enkelte tal i vognnummeret ganges skiftevis med 2 og 1, hvorefter tv\xc3\xa6rsummen beregnes. Herefter udregnes forskellen i tv\xc3\xa6rsummen til n\xc3\xa6rmeste hele tiertal hvilket giver kontrolcifferet._NEWLINE_Mellem 11. og 12. ciffer i vognnummeret angives en bindestreg._NEWLINE_Eksempel:_NEWLINE_Vognnummer 33 80 786 5 404_NEWLINE_3 3  8 0  7 8  6 5 4 0 4_NEWLINE_ganges med_NEWLINE_2 1  2 1  2 1  2 1 2 1 2_NEWLINE_Giver_NEWLINE_6 3 16 0 14 8 12 5 8 0 8 tv\xc3\xa6rsum 53, n\xc3\xa6ste 10ertal 60, kontrolciffer 7"